钦定古今图书集成/理学汇编/经籍典/第137卷 > 《旄丘》
## 钦定古今图书集成/理学汇编/经籍典/第137卷 > 《旄丘》

传曰：水浊则鱼喁，令苛则民乱，城峭则崩，岸峭则陂。
故吴起峭刑而车裂，商鞅峻法而支解。治国者譬若
乎张琴然，大弦急则小弦绝矣。故急辔御者，非千里
之御也。有声之声，不过百里；无声之声，延及四海。故
禄过其功者削，名过其实者捐。情行合名，祸福不虚
至矣。《诗》云：“何其处也，必有与也。何其久也，必有以也。”
故惟其无为，能长生久视，而无累于物矣。